АҞӘА, жьҭаара 10 – Sputnik. Аԥсуа фотосахьаҭыхыҩцәа Владимир Попови Ибрагим Чкадуеи русумҭақәа ӡырган ажурналистцәа рфорум "Вся Россия – 2018" аҿы. Абри атәы Sputnik акорреспондент изеиҭеиҳәеит Ибрагим Чкадуа.
"Шәачатәи афорум ахь ицәыргоуп Урыстәыла Аԥсны ахьыԥшымра 10-шықәса ахыҵры иазку астенд "Азхаҵара аныҳәеи", "Аԥсны – Аԥсантәылеи", – иҳәеит иара.
Астенд "Азхаҵара аныҳәа" ианыԥшуеит аибашьра ашьҭахьтәи Аԥсны аԥсҭазаара. Афотоҭыхыҩцәа 25 шықәса аҭоурых иазынрыжьуаз акадырқәа ахәаԥшыҩцәа ирыдгалоуп: Владислав Арӡынбеи Борис Ельцини реиԥылара инаркны ашьапылампыл азы CONIFA 2016 шықәсазтәи ачемпионат аҟынӡа.
Аҩбатәи астенд "Аԥсны — Аԥсантәыла" аҿы ицәыргоуп Аԥсны аҭыԥ ԥшӡарақәа.
Ажурналистцәа рфорум "Вся Россия – 2018" мҩаԥысуеит жьҭаара 6-12 рзы. Иара иалахәуп 1200-ҩык рҟынӡа ажурналистцәа.
Афорум иалахәуп Аԥсны ажурналистцәа Реидгыла ахантәаҩы Руслан Ҳашыги ихаҭыԥуаҩ Зураб Аргәыни.